অজন্তা মেন্ডিস
বালাপুয়াদুগে অজন্তা উইন্সলো মেন্ডিস (সিংহলি: අජන්ත මෙන්ඩිස්; জন্ম: ১১ মার্চ, ১৯৮৫) শ্রীলঙ্কা জাতীয় ক্রিকেট দলের অন্যতম জনপ্রিয় ক্রিকেটার। মরতোয়ায় জন্মগ্রহণকারী অজন্তা ক্রিকেট খেলায় মূলতঃ স্পিনার। স্লো-মিডিয়াম বোলার হিসেবে তার পরিচিতি রয়েছে। গুগলি, অফ-ব্রেক, টপ-স্পিন, ফ্লিপারসহ লেগ-ব্রেকের সংমিশ্রণে অজন্তা মেন্ডিস বোলিং করেন। শ্রীলঙ্কা আর্মি’র পক্ষ হয়ে ২০০৭-০৮ মৌসুমে ৬টি খেলায় ১০.৫৬ রান গড়ে ৪৬ উইকেট লাভ করেন, স্ট্রাইক রেট ছিল ৩১। অনন্য সাধারণ দক্ষতা প্রদর্শনের প্রেক্ষাপটে তিনি শ্রীলঙ্কা জাতীয় ক্রিকেট দলের সদস্য হিসেবে এপ্রিল, ২০০৮ সালে ক্যারিবীয় দ্বীপপুঞ্জ সফরে যান।